Hlina, Alojz, poslanec NR SR (2013-05-28):
Vážený pán predseda, vážení kolegovia, znova na úrovni znamenia, že dnes ráno sme tu mali aj, lebo sme teraz piatykrát, keď sme štyrikrát volili, to sme tak sa zamotali medzi iné body, ale dneska je to na úrovni znamenia: to znamená ráno správa NKÚ a teraz volíme. Čiže naozaj pekne a dá sa to pekne aj spojiť a premostiť. Prišiel tu dneska ráno pán Jasovský, vyznávač konského póla na Štrbskom Plese, ktorý nám predložil, predložil správu, v ktorej, vieme, kde žijeme, a zistili sme, že najväčší gauneri sú v Komaníne. To je maličká obec na juhu Slovenska. By ste neverili, akí sú tam gauneri! Lebo keď všetci vieme, kde žijeme, a iba v tejto obci to bolo natoľko silné, že jediné, čo NKÚ podalo trestné oznámenie, bol Komanín! To by ste neverili! Teraz sa ospravedlňujem ľuďom v Komaníne. Je absolútne bezpohlavná, bez pazúrov, bez zubov, bez ničoho, celá správa, ktorá tu ráno bola predložená. Je to správa, ktorá udržiava „nivó stabl“. To je správa, ktorá to udržiava, to, to pretlkávanie sa, to, to prežívanie. A neviem, dokedy to chcete takto prežívať? To je presne tá správa. A presne takého kandidáta potrebujete, predpokladám, bezpohlavného, bez zubov, bez pazúrov, bez ničoho. Vadí vám mladý. Potom čo bude? Chudý, tučný, plešatý, neviem aký. Je to nedôstojné. A to chcem tým povedať, že sme sa priblížili do polohy, že je to už nedôstojné aj pre nás, pre opozíciu. Už je to nedôstojné. Naozaj, už si to zohrajte sami! Zohrajte a uhrajte si to sami. Je pravdou, že vyžívate sa v tom z taktického hľadiska, že z nás nejde rešpekt. V tom sa vyžívate a užívate si to. Užívate si to dokonale. A ešte ste si aj našli sparing partnera rojka, ktorý tu bude rojčiť o neviem čom všetkom, plní funkciu piatej kolóny, ktorú vlastne takto nabúra. Asi bude legitimizovať tú vašu voľbu, že ako prebehla super a ešte so zástupcami opozície, štvorchlapová strana. To je presne to! Takto ste si to nastavili, takto sa vám to celé nastavuje. Ešte chytíte aj legitimitu, že ako to bolo správne. Máte to vyriešené celkom dobre. Pre našich kolegov, by som odporučil, nechajte ich tak, zjednodušene povedané. Ale však to tu aj zaznelo. Som rád. Nech sa zadrhnú! Vážení, pardon za výraz, zadrhnite sa aj s celým predsedom NKÚ! Užite si ho, zvoľte si ho, udržiavajte si ho! A aké sú naše možnosti? Ja ešte poviem. Tak jak parlament volí, tak aj odvoláva. To podľa paragrafu, myslím, 61 rokovacieho poriadku ods. 1. Aj som si to, pán Hrušovský mi to pozrel, aby to vyzeralo, že to má aj nejakú váhu. Čiže aj odvoláva. Aké sú možnosti? Možnosti sú dve. Nechajte nášho kandidáta, pustite ho! A po pol roku ho stiahnite dole, ale stiahnite ho s takým randálom, že to bude počuť až v Medzilaborciach. Že aký je zlý, ako zle urobil a neviem čo. Pripravte sa, argumentačne sa vybavte! Tu všetci budete desiati v zástupe stáť, všetci to budete mať pripravené a zhodíte ho dole ako hrušku a urobíte body. Prečo to neurobíte? To je jedna z možností. A potom je druhá možnosť a tak to celé skončí. Vážení kolegovia, to by som aj odporučil. Zadrhnite sa s vaším predsedom, zvoľte si ho s pomocou piatej kolóny! Zvoľte, dajte tomu punc legitimity, majte, užívajte si ho! Ale my, našou úlohou, našou psiou úlohou ho bude dať dole. Bude, našou úlohou ho bude hľadať, pozerať, čo robí, kde robí, ako robí, tak, aby si netrúfol, aby si netrúfol dôjsť s takou správou, ako tu bola dneska ráno. Aby sa bál sem prísť cez vrátnicu. Povie: ja tam s tým nemôžem ísť, však ma zožerú! Presne takto, tak by sme to mali urobiť. A to je naša jediná šanca. A nestratíme dôstojnosť, ktorú nám teraz beriete z tváre. Teraz nám ju strhávate. Tak ste nám ju strhli pri inom aj mne a neviem čo. Ja nechcem sa už toho zúčastňovať a som rád, že opozícia prijala ten kľúč. Zjednodušene, tak to asi celé skončí: zadrhnite sa s ním! Ale urobíme všetko pre to, aby sme vám ho dali dole. (Potlesk.)